Nariadenie Komisie (ES) č. 2135/95
zo 7. septembra 1995
stanovujúce vykonávacie pravidlá na poskytovanie vývozných náhrad v sektore cukru
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1785/81 z 30. júna 1981 o spoločnej organizácii trhov v sektore cukru [1], naposledy zmenené a doplnené nariadením (ES) č. 1101/95 [2], a najmä na článok 17 ods. 15 uvedeného nariadenia,
keďže Dohoda o poľnohospodárstve dohodnutá počas Uruguajského kola mnohostranných obchodných rokovaní (ďalej len "dohoda") vyžaduje najmä to, aby sa zmenilo a doplnilo nariadenie, ktoré upravuje vývoz v odvetví cukru; keďže hlava II (Obchod s tretími štátmi) základného nariadenia (EHS) č. 1785/81 sa v dôsledku tejto dohody revidovala nariadením Rady (ES) č. 3290/94 [3]; keďže je taktiež rovnako nevyhnutné preskúmať vykonávacie pravidlá na poskytovanie vývozných náhrad pre cukor stanovené v nariadení Komisie (EHS) č. 394/70 [4], naposledy zmenenom a doplnenom nariadením (ES) č. 2529/94 [5], a v nariadení (EHS) č. 1469/77 [6], zmenenom a doplnenom nariadením (EHS) č. 1714/88 [7] a tieto nariadenia zrušiť, avšak ponechať tie ustanovenia uvedených nariadení, ktoré sú na používanie režimu náhrad stále relevantné;
keďže kandizovaný cukor, ktorý sa vyrába z bieleho cukru alebo rafinovaného surového cukru, má veľmi často stupeň polarizácie menší ako 99,5°; keďže so zreteľom na vysoký stupeň čistoty použitej suroviny by sa náhrada pre cukor kandizovaný mala čo najviac blížiť náhrade stanovenej pre biely cukor; keďže je potrebné stanoviť presnú definíciu cukru kandizovaný;
keďže intervenčné ceny sú pre biely cukor a surový cukor stanovené bez ohľadu na dávku za skladovanie stanovenú v článku 8 nariadenia (EHS) č. 1785/81; keďže je však nevyhnutné vziať do úvahy vplyv uvedenej dávky na ceny cukru a na základe toho stanoviť vývozné náhrady;
keďže s cieľom zaistiť všetkým príslušným stranám v spoločenstve rovnaké zaobchádzanie, by sa mala stanoviť štandardná metóda na stanovenie obsahu sacharózy v niektorých produktoch; keďže pre prípady, keď uvedená metóda neumožní stanoviť celkový obsah sacharózy, musí sa prijať zvláštne ustanovenie;
keďže u sirupov s relatívne nízkym stupňom čistoty je potrebné obsah sacharózy stanoviť jednotne na základe obsahu extrahovateľného cukru;
keďže v odvetví cukru dochádza stále častejšie k tomu, že pred vývozom bieleho cukru do tretích štátov je voľne uložený cukor skladovaný v prístavných skladoch alebo silách a balí sa až na poslednú chvíľu, keď je loď pripravená na nakladanie, alebo sa balí na palube samotného plavidla; keďže dôsledku takéhoto postupu v sa v príslušnom prístave spoločne používa silo, v ktorom je uskladnený, a teda zmiešaný, cukor z rôznych cukrovarníckych podnikov; keďže na využitie režimu vyplácania náhrad predom je podľa existujúcej právnej úpravy nevyhnutné, aby sa cukor uskladnil za podmienok, ktoré ho umožnia fyzicky identifikovať, miešanie s iným cukrom je neprípustné; keďže táto situácia znemožňuje, aby sa na značné množstvo cukru spoločenstva vyvážaného do tretích štátov vzťahoval režim vyplácania vývozných náhrad predom;
keďže zvláštne znaky bieleho cukru, najmä jeho vysoký stupeň technickej a obchodnej rovnonorodosti, umožňujú, aby v prípade tohto produktu uvoľnili regulačné obmedzenia, bez toho aby sa však prestalo sledovať, či sa po vyplatení náhrady výrobok skutočne vyvezie; keďže za týchto okolností možno pripustiť, aby sa za určitých podmienok (najmä vykonávania kontroly) mohol zmiešať biely cukor z rôznych zdrojov na jednom mieste skladovania na účely používania režimu vyplácania vývozných náhrad predom, a to tak, že sa pozmenia príslušné predpisy v odvetví cukru;
keďže s cieľom poskytovania vývozných náhrad pre izoglukózu a inulínový sirup je nevyhnutné stanoviť limity ohľadom obsahu fruktózy a polysacharidov, aby sa zaistilo, že sa náhrada poskytne len pre autentické výrobky v nezmenenom stave; keďže pre inulínový sirup sú výrobné kvóty a výrobné dávky stanovené na rovnakej úrovni ako pre cukor a izoglukózu použitím koeficientu 1,9; keďže je preto potrebné stanoviť náhradu pre inulínový sirup s použitím uvedeného koeficientu; keďže by sa vývozná náhrada pre izoglukózu a inulínový sirup mala stanoviť každý mesiac so zreteľom na mesačnú frekvenciu stanovenia ostatných náhrad v odvetví cukru;
keďže z ekonomického hľadiska je žiadúce stanoviť, že sa náhrady môžu upraviť v prípadoch, keď v dobe medzi stanovením týchto náhrad a skutočným vývozom dôjde k zmene intervenčných cien a ceny melasy;
keďže opatrenia tohto nariadenia sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Na účely článku 17 nariadenia (EHS) č. 1785/81 sa pod "kandizovaným cukrom" rozumie cukor, ktorý:
a) sa skladá z veľkých kryštálov aspoň 5 mm dlhých, získaných chladením a pomalou kryštalizáciou dostatočne koncentrovaného cukorného roztoku,
a
b) obsahuje najmenej 96 % hmotnostných sacharózy v sušine, stanovených polarimetrickou metódou.
Článok 2
Na účely článku 17a ods. 2 pís. b) a článku 17c nariadenia (EHS) č. 1785/81 sa pri stanovení vývoznej náhrady vezme do úvahy výška odvodu za skladovanie uvedená v článku 8 nariadenie (EHS) č. 1785/81, ktorá sa stanoví pre príslušný hospodársky rok.
Článok 3
1. Vývozná náhrada na 100 kg produktov uvedených v článku 1 ods. 1 pís. d) nariadenia (EHS) č. 1785/81 sa rovná základnej čiastke vynásobenej obsahom sacharózy príslušného produktu, k nemu sa prípadne pripočíta obsah ostatných cukrov vypočítaných v ekvivalente sacharózy.
2. Bez toho, aby boli dotknuté ustanovenia odsekov 3 a 4, obsah sacharózy, ku ktorému sa prípadne pripočíta obsah ostatných cukrov vyjadrených ako sacharóza, je celkovou cukornatosťou stanovenou z invertného roztoku podľa Clergera-Herzfelda za použitia Laneovej a Eynonovej metódy (metóda redukcie medi). Celkový obsah cukru stanovený podľa uvedenej metódy sa prevedie na sacharózu tak, že sa vynásobí koeficientom 0,95.
3. V prípade sirupov o čistote najmenej 85 %, avšak menej ako 94,5 % sa obsah sacharózy, včítane prípadného obsahu ostatných cukrov vyjadrených ako sacharóza, stanoví jednotne vo výške 73 % hmotnostných v sušine. Percento čistoty sirupov sa vypočíta tak, že sa celková cukornatosť vydelí obsahom sušiny a výsledok sa vynásobí číslom 100. Celková cukornatosť sa stanoví podľa metódy uvedenej v odseku 2 a obsah sušiny podľa areometrickej metódy.
4. V prípade karamelu získaného výhradne z nedenaturovaného cukru na ktorý sa vzťahuje kód KN 1701 sa obsah sacharózy, včítane prípadného obsahu ostatných cukrov vyjadrených ako sacharóza, stanoví na základe obsahu sušiny. Obsah sušiny sa stanoví na základe hustoty roztoku zriedeného vo váženom pomere jedna ku jednej. Výsledok stanovenia obsahu sušiny sa vyjadrí ako sacharóza vynásobením koeficientom jedna.
Na žiadosť vziať do úvahy uvedený karamel však možno stanoviť skutočne použité množstvo sacharózy, včítane iných cukrov vyjadrených ako sacharóza, pokiaľ bol kandizovaný cukor vyrobený pod colnou kontrolou alebo administratívnou kontrolou s rovnocennými zárukami.
5. Základné množstvo podľa odseku 1 sa nevzťahuje na sirupy o čistote menšej ako 85 %.
Článok 4
Pokiaľ sa biely cukor kódu KN 17019910, vyrobený z cukrovej repy alebo cukrovej trstiny zberanej v spoločenstve alebo zo surového cukru dovezeného do spoločenstva v rámci preferenčného režimu, skladuje voľne uložený v režime colného skladu alebo slobodného colného pásma určeného na vyplácanie záloh náhrad a definovaného v nariadení Rady (EHS) č. 565/80 [8], môže sa tento cukor navyše procesov ustanovených v článku 28 ods. 4 nariadenia Komisie (EHS) č. 3665/87 [9] zmiešať na rovnakom mieste skladovania s iným bielym cukrom rovnakého kódu KN 17019910, rovnakého pôvodu, ako je uvedené, rovnakej obchodnej akosti a s rovnocennými technickými znakmi.
Článok 5
Vývozné náhrady možno poskytovať iba pre produkty uvedené v článku 1 ods. 1 pís. f) a g) nariadenia (EHS) č. 1785/81, pokiaľ tieto produkty:
- sa získali izomerizáciou glukózy,
- majú obsah fruktózy v sušine najmenej 41 % hmotnostných,
a
- majú celkový obsah polysacharidov a oligosacharidov včítane di- a trisacharidov v sušine najviac 8,5 % hmotnostných.
Obsah izoglukózy v sušine sa stanoví na základe hustoty roztoku zriedeného vo váženom pomere jedna ku jednej alebo, v prípade produktov s veľmi vysokou konzistenciou, sušením. Táto náhrada sa stanoví každý mesiac.
Článok 6
Vývozné náhrady možno poskytovať len pre produkty uvedené v článok 1 ods. 1 pís. h) nariadenia (EHS) č. 1785/81, pokiaľ tieto produkty:
- sa získali ihneď po hydrolýze inulínu alebo oligofruktózy,
- majú obsah fruktózy v sušine najmenej 80 % hmotnostných,
a
- majú celkový obsah polysacharidov a oligosacharidov včítane di- a trisacharidov v sušine najviac 8,5 % hmotnostných.
Vývozná náhrada pre produkty uvedené v článku 1 ods. 1 pís. h) nariadenia (EHS) č. 1785/81 sa na 100 kilogramov sušiny rovná vývoznej náhrade stanovenej pre produkt uvedený v článku 1 ods. 1 pís. f) uvedeného nariadenia vynásobenej koeficientom 1,9. Náhrada sa stanoví každý mesiac.
Článok 7
Pokiaľ v období medzi:
- dňom podania žiadosti o vývoznú licenciu, pokiaľ sa náhrada stanoví pravidelne, alebo
- dňom, keď končí lehota pre podanie ponúk, pokiaľ sa jedná o náhradu stanovenú v rámci ponukového konania,
a dňom vývozu dôjde k zmene cien cukru alebo melasy stanovených podľa nariadenia (EHS) č. 1785/81, možno pristúpiť k úprave náhrady.
Článok 8
Zrušujú sa nariadenia (EHS) č. 394/70 a (EHS) č. 1469/77.
Článok 9
Toto nariadenie nadobúda účinnosť 1. októbra 1995.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 7. septembra 1995